Document ID: 32001D0141

Απόφαση της Επιτροπής
της 20ής Φεβρουαρίου 2001
για την εφαρμογή προγράμματος εμβολιασμού κατά του καταρροϊκού πυρετού του προβάτου σε ορισμένα μέρη της ζώνης προστασίας στην Ιταλία και για την αγορά εκ μέρους της Κοινότητας του σχετικού εμβολίου
[κοινοποιηθείσα υπό τον αριθμό Ε(2001) 424]
(Το κείμενο στην ιταλική γλώσσα είναι το μόνο αυθεντικό)
(2001/141/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως το άρθρο 9 παράγραφος 2,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(2), όπως τροποποιήθηκε τελευταία από την απόφαση 2001/12/ΕΚ(3), και ιδίως το άρθρο 3 παράγραφοι 3 και 5,
Εκτιμώντας τα ακόλουθα:
(1) Κατά τη διάρκεια του 2000 ανακοινώθηκαν κρούσματα καταρροϊκού πυρετού του προβάτου σε διάφορες περιοχές της Ιταλίας, και συγκεκριμένα τη Σαρδηνία, τη Σικελία και την Καλαβρία.
(2) Οι ιταλικές αρχές πληροφόρησαν την Επιτροπή, στις 19 Δεκεμβρίου 2000, ότι προτίθενται να πραγματοποιήσουν, κατά το 2001, εκστρατεία εμβολιασμού στις περιοχές της Καλαβρίας και Basilicata και στην επαρχία του Σαλέρνο.
(3) Στόχος αυτής της εκστρατείας είναι να αποτραπεί εξάπλωση της νόσου στο υπόλοιπο έδαφος της Κοινότητας με τη διακοπή της κυκλοφορίας του ιού στη ζώνη προστασίας που οροθετήθηκε γύρω από την περιοχή όπου σημειώθηκαν τα κρούσματα στην Καλαβρία.
(4) Η ποσότητα εμβολίου που απαιτείται για την εκτέλεση αυτής της εκστρατείας εμβολιασμού είναι 1700000 δόσεις μονοδύναμου εμβολίου με ορότυπο 2 κατά του καταρροϊκού πυρετού του προβάτου.
(5) Καμία φαρμακευτική βιομηχανία που να είναι εγκατεστημένη στα κράτη μέλη δεν παράγει εμβόλιο κατά του καταρροϊκού πυρετού του προβάτου.
(6) Το εργαστήριο Onderstepoort στη Νότια Αφρική είναι το μόνο εργαστήριο που μπορεί να παραγάγει αυτό το είδος μονοδύναμου εμβολίου (εξασθενημένο εμβόλιο), με τον ορότυπο 2.
(7) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(4), τα κτηνιατρικά και φυτοϋγειονομικά μέτρα που λαμβάνονται σύμφωνα με κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, - τμήμα Εγγυήσεων. Για τους σκοπούς του χρηματοδοτικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(8) Η χρηματοδοτική συμμετοχή της Κοινότητας χορηγείται με την προϋπόθεση ότι οι σχεδιαζόμενες δράσεις εκτελούνται αποτελεσματικά και ότι οι αρχές παρέχουν όλα τα αναγκαία στοιχεία μέσα στις καθορισμένες προθεσμίες.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ιταλία θα εφαρμόσει την άνοιξη του 2001 ένα πρόγραμμα εμβολιασμού κατά του καταρροϊκού πυρετού του προβάτου στις περιοχές της Calabria και Basilicata και στην επαρχία Salerno.
Άρθρο 2
Για την εφαρμογή του προγράμματος που αναφέρεται στο άρθρο 1, η χρηματοδοτική βοήθεια της Κοινότητας θα καλύψει τον εφοδιασμό της Ιταλίας με 1700000 δόσεις μονοδύναμου εμβολίου με ορότυπο 2.
Άρθρο 3
Το μέγιστο κόστος των μέτρων που αναφέρονται στο άρθρο 2 ανέρχεται σε 140000 ευρώ.
Άρθρο 4
1. Για το πρόγραμμα εμβολιασμού που αναφέρεται στο άρθρο 1, εξουσιοδοτείται ο γενικός διευθυντής της Γενικής Διεύθυνσης Υγείας και Προστασίας των Καταναλωτών να προβεί σε διευθετήσεις με το εργαστήριο Onderstepoort στη Νότια Αφρική για την αγορά 1700000 δόσεων μονοδυνάμου εμβολίου κατά του καταρροϊκού πυρετού του προβάτου (ορότυπος 2).
2. Οι διευθετήσεις που αναφέρονται στην παράγραφο 1 περιλαμβάνουν την αεροπορική μεταφορά στην Ιταλία.
Άρθρο 5
Η Επιτροπή μπορεί να διενεργήσει επιτόπιους ελέγχους σε συνεργασία με τις αρμόδιες εθνικές αρχές για να διασφαλίσει ότι το πρόγραμμα έχει πράγματι εφαρμοστεί.
Η Επιτροπή ενημερώνει τα κράτη μέλη για τα αποτελέσματα αυτών των ελέγχων.
Άρθρο 6
Η χρηματοδοτική συμμετοχή της Κοινότητας για το πρόγραμμα που αναφέρεται στο άρθρο 1 χορηγείται, εφόσον:
α) τεθούν σε ισχύ από το ενδιαφερόμενο κράτος μέλος, έως την 1η Απριλίου 2001, οι νομοθετικές, κανονιστικές και διοικητικές διατάξεις για την εφαρμογή του προγράμματος·
β) υποβληθεί μια τελική έκθεση έως την 1η Ιουλίου 2001, το αργότερο, για την τεχνική εκτέλεση του προγράμματος, συνοδευόμενη από αποδεικτικά στοιχεία όσον αφορά τις πραγματοποιηθείσες δαπάνες και τα αποτελέσματα που έχουν επιτευχθεί·
γ) εφαρμοστεί αποτελεσματικά το πρόγραμμα και υπό τον όρο ότι έχει τηρηθεί η κοινοτική κτηνιατρική νομοθεσία.
Άρθρο 7
Η παρούσα απόφαση απευθύνεται στην Ιταλική Δημοκρατία.
Βρυξέλλες, 20 Φεβρουαρίου 2001.

Labels: 19
5
0
6
18